CELEX: 52017PC0783
Language: sk
Date: 2017-12-19
Title: Návrh SMERNICA RADY, ktorou sa mení smernica 2006/112/ES o spoločnom systéme dane z pridanej hodnoty, pokiaľ ide o povinnosť uplatňovať minimálnu štandardnú sadzbu

EURÓPSKA KOMISIA
            V Bruseli19. 12. 2017
            COM(2017) 783 final
            2017/0349(CNS)
            Návrh
            SMERNICA RADY,
            ktorou sa mení smernica 2006/112/ES o spoločnom systéme dane z pridanej hodnoty, pokiaľ ide o povinnosť uplatňovať minimálnu štandardnú sadzbu
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               
                  Daň z pridanej hodnoty (DPH) je najdlhšie používanou daňou zo spotreby v Európe. V roku 1967 bol prijatý záväzok ustanoviť konečný systém DPH fungujúci v rámci Európskeho spoločenstva rovnakým spôsobom, akým by fungoval v jednej krajine
                     1
                  , pričom v oblasti sadzieb DPH sa nedohodli osobitné pravidlá okrem uplatňovania štandardnej sadzby DPH, neuložili sa však žiadne nižšie ani vyššie limity pre sadzby
                     2
                  .
               
               
                  Z dôvodu zrušenia daňových hraníc medzi členskými štátmi do konca roku 1992 bolo nevyhnutné znovu posúdiť spôsob zdaňovania obchodu s tovarom v rámci Spoločenstva. Cieľom bolo, aby sa tovar zdaňoval v krajine pôvodu, čo dokonale vyjadruje myšlienku skutočného vnútorného trhu. Keďže politické a technické podmienky neboli na takýto systém pripravené, prijala sa prechodná úprava v oblasti DPH
                     3
                  .
               
               
                  Prechodný systém si vyžadoval pravidlá v oblasti sadzieb DPH, aby sa po zrušení daňových hraníc predišlo narušeniam cezhraničného nakupovania a obchodu. V októbri 1992 sa Rada dohodla na pravidlách, ktorými sa obmedzujú právomoci členských štátov pri stanovovaní sadzieb DPH
                     4
                  . Členské štáty boli povinné uplatňovať do 31. decembra 1996 štandardnú sadzbu DPH na úrovni najmenej 15 %.
               
            
            
               Platnosť štandardnej sadzby DPH najmenej 15 % bola odvtedy šesťkrát predĺžená. V článku 97 smernice Rady 2006/112/ES z 28. novembra 2006 o spoločnom systéme dane z pridanej hodnoty
                  5
                (ďalej len „smernica o DPH“) sa v súčasnosti stanovuje, že od 1. januára 2016 do 31. decembra 2017 nesmie byť štandardná sadzba nižšia ako 15 %.
            
            
               Komisia vo svojom akčnom pláne v oblasti DPH z roku 2016
                  6
                navrhla nahradiť súčasnú prechodnú úpravu zdaňovania obchodu medzi členskými štátmi konečnou úpravou, ktorá bude založená na zásade zdanenia v členskom štáte určenia, aby sa vytvoril spoľahlivý jednotný európsky priestor v oblasti DPH. Medzitým sa aj miesto zdanenia služieb postupne zmenilo na krajinu určenia od roku 2010. Toto rozhodnutie sa prijalo v roku 2008, keď Rada prijala návrh, ktorého cieľom bolo zamedziť narušeniam hospodárskej súťaže medzi členskými štátmi, ktoré uplatňujú rozdielne sadzby DPH
                  7
               .
            
            
               Komisia prijala 4. októbra 2017 prvý návrh, ktorým sa zavádza konečný systém zdaňovania obchodu medzi členskými štátmi
                  8
               , a v nadväznosti na svoj akčný plán v oblasti DPH
                  9
                načrtla postupné a čiastkové kroky na zavedenie tohto systému. Zároveň oznámila, že navrhne reformu sadzieb DPH, ktorá bude v súlade s konečnou úpravou založenou na zásade krajiny určenia, ktorá postupne nahradí súčasnú prechodnú úpravu.
            
            
               Hoci konečný systém DPH založený na zásade zdanenia v členskom štáte určenia by umožňoval poskytovať členským štátom väčšiu voľnosť pri stanovovaní sadzieb DPH, minimálna štandardná sadzba DPH by sa v takomto konečnom systéme mala zachovať, a teda zaviesť natrvalo.
            
            
               Vzhľadom na to, že v súčasnosti uplatňujú všetky členské štáty štandardnú sadzbu na úrovni najmenej 17 %, súčasná úprava spočívajúca v minimálnej štandardnej sadzbe na úrovni 15 % je naďalej primeraná. Natrvalo sa tak zavedie dohodnutý limit, ktorým sa zabezpečí riadne fungovanie vnútorného trhu, pričom členským štátom sa súčasne ponechá určitá voľnosť pri stanovovaní štandardnej sadzby DPH.
            
            
               •Súlad s existujúcimi ustanoveniami v tejto oblasti politiky
            
            
               Návrhom sa existujúce dočasné ustanovenie stáva trvalým (článok 97 smernice o DPH), a je tak v súlade so súčasnými právnymi predpismi.
            
            
               •Súlad s ostatnými politikami Únie
            
            
               Neuplatňuje sa.
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               
                  Touto smernicou sa mení smernica o DPH. Právnym základom je článok 113 Zmluvy o fungovaní Európskej únie (ZFEÚ). V uvedenom článku sa stanovuje, že Rada jednomyseľne v súlade s mimoriadnym legislatívnym postupom a po porade s Európskym parlamentom a Hospodárskym a sociálnym výborom prijme ustanovenia na zosúladenie pravidiel členských štátov v oblasti nepriameho zdaňovania.
               
            
            
               •Subsidiarita (v prípade inej ako výlučnej právomoci)
            
         
         
            
               Zásada subsidiarity sa uplatňuje, pokiaľ návrh nepatrí do výlučnej právomoci Európskej únie. Ciele návrhu nie je možné uspokojivo dosiahnuť na úrovni členských štátov z týchto dôvodov:
            
            
               Únia už v smernici o DPH stanovila harmonizované ustanovenia o uplatňovaní sadzieb DPH. Zmeniť tieto ustanovenia alebo predĺžiť ich platnosť možno iba aktom Únie a právne predpisy členských štátov sa nemôžu odchýliť od harmonizovaných pravidiel.
            
            
               Jedine opatrením Únie možno preto dosiahnuť ciele návrhu a zároveň zabezpečiť rovnaké zaobchádzanie s občanmi v Európskej únii. Návrh je preto v súlade so zásadou subsidiarity.
            
            
               •Proporcionalita
            
            
               Návrh je v súlade so zásadou proporcionality, pretože sa ním zachováva súčasná situácia, keď členské štáty uplatňujú štandardnú sadzbu DPH na úrovni najmenej 15 %.
            
            
               •Výber nástroja
            
            
               Na zmenu súčasnej smernice o DPH je potrebná smernica.
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Hodnotenia ex post/kontroly vhodnosti existujúcich právnych predpisov
            
            
               Neuplatňuje sa.
            
            
               •Konzultácie so zainteresovanými stranami
            
            
               Počas dvanástich týždňov, od 21. decembra 2016 do 21. marca 2017, sa konala otvorená verejná konzultácia o sadzbách DPH, z ktorej vzišlo 327 príspevkov. Viac ako polovica respondentov (52 %) súhlasila so zachovaním súčasnej minimálnej 15 % sadzby, zatiaľ čo 16 % sa vyslovilo proti jej zachovaniu. 32 % respondentov sa k tejto otázke nevyjadrilo
                  10
               .
            
            
               •Posúdenie vplyvu
            
            
               Návrh nemá žiadny hospodársky, sociálny, regionálny ani environmentálny vplyv, pretože všetky členské štáty dodržiavajú minimálnu požiadavku, a nevyžadujú sa žiadne zmeny vo vnútroštátnych právnych predpisoch.
            
            
               •Regulačná vhodnosť a zjednodušenie
            
            
               Návrh nesúvisí s Programom regulačnej vhodnosti a efektívnosti (REFIT) a nespôsobuje žiadne regulačné zaťaženie.
            
            
               •Základné práva
            
            
               Neuplatňuje sa.
            
            
               4.VPLYV NA ROZPOČET
            
            
               Návrh nemá žiadny vplyv na rozpočet Európskej únie.
            
         
         
            
               5.ĎALŠIE PRVKY
            
            
               •Plány vykonávania, spôsob monitorovania, hodnotenia a podávania správ
            
            
               Komisia bude aj naďalej monitorovať, či členské štáty dodržiavajú štandardnú sadzbu DPH na úrovni najmenej 15 %.
            
            
               •Vysvetľujúce dokumenty (v prípade smerníc)
            
            
               Všetky členské štáty v súčasnosti dodržiavajú minimálne 15 % sadzbu DPH. Nie sú potrebné vysvetľujúce dokumenty k transpozícii.
            
            
               •Podrobné vysvetlenie konkrétnych ustanovení návrhu
            
            
               Článkom 97 sa predchádza tomu, aby platnosť štandardnej sadzby na úrovni najmenej 15 % uplynula 1. januára 2018. Zároveň sa ním zabezpečuje, aby všetky členské štáty trvalo uplatňovali štandardnú sadzbu na úrovni najmenej 15 %.
            
            
               2017/0349 (CNS)
            
            
               Návrh
            
            
               SMERNICA RADY,
            
            
               ktorou sa mení smernica 2006/112/ES o spoločnom systéme dane z pridanej hodnoty, pokiaľ ide o povinnosť uplatňovať minimálnu štandardnú sadzbu
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 113,
            
            
               so zreteľom na návrh Európskej komisie,
            
            
               po postúpení návrhu legislatívneho aktu národným parlamentom,
            
            
               so zreteľom na stanovisko Európskeho parlamentu
                  11
               ,
            
            
               so zreteľom na stanovisko Európskeho hospodárskeho a sociálneho výboru
                  12
               ,
            
            
               konajúc v súlade s mimoriadnym legislatívnym postupom,
            
            
               keďže:
            
            
               (1)V článku 97 smernice Rady 2006/112/ES
                  13
                sa stanovuje, že od 1. januára 2016 do 31. decembra 2017 nesmie byť štandardná sadzba nižšia ako 15 %.
            
         
         
            
               (2)Uplatňovaním štandardnej sadzby dane z pridanej hodnoty (DPH) sa zaisťuje bezproblémové fungovanie spoločného systému DPH a mala by sa preto zachovať.
            
            
               (3)Súčasnú minimálnu štandardnú sadzbu na úrovni 15 % je vhodné zachovať aj v konečnom systéme DPH založenom na zásade zdanenia v členskom štáte určenia a zaviesť ju natrvalo.
            
            
               (4)Smernica 2006/112/ES by sa preto mala zodpovedajúcim spôsobom zmeniť,
            
            
               PRIJALA TÚTO SMERNICU:
            
            
               Článok 1
            
            
               Článok 97 smernice 2006/112/ES sa nahrádza takto:
            
            
               „Článok 97
            
            
               Štandardná sadzba nesmie byť nižšia ako 15 %.“
            
            
               Článok 2
            
            
               1.Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do 1. januára 2018. Komisii bezodkladne oznámia znenie týchto ustanovení.
            
            
               Keď členské štáty prijmú uvedené ustanovenia, uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
            
            
               2.Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
            
            
               Článok 3
            
            
               Táto smernica nadobúda účinnosť dňom nasledujúcim po jej uverejnení v Úradnom vestníku Európskej únie.
            
            
               Článok 4
            
            
               Táto smernica je určená členským štátom.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Prvá smernica Rady 67/227/EHS z 11. apríla 1967 o harmonizácii právnych predpisov členských štátov týkajúcich sa dane z obratu.
               
               
                  
                     (2)
                  
                        Druhá smernica Rady 67/228/EHS z 11. apríla 1967 o harmonizácii právnych predpisov členských štátov týkajúcich sa dane z obratu – štruktúra a spôsoby uplatnenia spoločného systému dane z pridanej hodnoty.
               
               
                  
                     (3)
                  
                        Smernica Rady 91/680/EHS zo 16. decembra 1991, ktorou sa dopĺňa spoločný systém dane z pridanej hodnoty, mení a dopĺňa smernica 77/388/EHS s cieľom zrušiť daňové hranice (Ú. v. ES L 376, 31.12.1991, s. 1).
               
               
                  
                     (4)
                  
                        Smernica Rady 92/77/EHS z 19. októbra 1992, ktorá dopĺňa spoločný systém dane z pridanej hodnoty, mení a dopĺňa smernicu 77/388/EHS (zblíženie sadzieb DPH) (Ú. v. ES L 316, 31.10.1992, s. 1).
               
               
                  
                     (5)
                  
                        Ú. v. EÚ L 347, 11.12.2006, s. 1.
               
               
                  
                     (6)
                  
                        Oznámenie Komisie Európskemu parlamentu, Rade a Hospodárskemu a sociálnemu výboru o akčnom pláne v oblasti DPH – k jednotnému priestoru EÚ v oblasti DPH – čas rozhodnúť sa [COM(2016) 148 final].
               
               
                  
                     (7)
                  
                        Smernica Rady 2008/8/ES z 12. februára 2008, ktorou sa mení a dopĺňa smernica 2006/112/ES, pokiaľ ide o miesto poskytovania služieb (Ú. v. EÚ L 44, 20.2.2008, s. 11).
               
               
                  
                     (8)
                  
                        Návrh smernice Rady, ktorou sa mení smernica 2006/112/ES, pokiaľ ide o harmonizáciu a zjednodušenie určitých pravidiel v systéme dane z pridanej hodnoty, a ktorou sa zavádza konečný systém zdaňovania obchodu medzi členskými štátmi [COM(2017) 569 final].
               
               
                  
                     (9)
                  
                        Oznámenie Komisie Európskemu parlamentu, Rade a Európskemu hospodárskemu a sociálnemu výboru o opatreniach nadväzujúcich na akčný plán v oblasti DPH K jednotnému priestoru EÚ v oblasti DPH – čas konať [COM(2017) 566 final].
               
               
                  
                     (10)
                  
                        Stránka verejnej konzultácie: https://ec.europa.eu/taxation_customs/consultations-get-involved/tax-consultations/review-existing-legislation-vat-reduced-rates_en.
               
               
                  
                     (11)
                  
                        Ú. v. EÚ C , , s. .
               
               
                  
                     (12)
                  
                        Ú. v. EÚ C , , s. .
               
               
                  
                     (13)
                  
                        Smernica Rady 2006/112/ES z 28. novembra 2006 o spoločnom systéme dane z pridanej hodnoty (Ú. v. EÚ L 347, 11.12.2006, s. 1).